b'\n_START_ARTICLE_\nOscar Hiljemark\n_START_SECTION_\nElfsborg\n_START_PARAGRAPH_\nHiljemark teki ensiesiintymisens\xc3\xa4 Ruotsin p\xc3\xa4\xc3\xa4sarjassa Allsvenskanissa 26. syyskuuta 2010, kun h\xc3\xa4nen joukkueensa Elfsborg kohtasi vierasottelussa Brommapojkarnan. Yhteens\xc3\xa4 Hiljemark pelasi syksyll\xc3\xa4 2010 nelj\xc3\xa4 sarjaottelua. Seuraavat kaksi kautta h\xc3\xa4n lukeutui Elfsborgin runkopelaajiin pelaten kauden 2011 aikana 29 ja kauden 2012 aikana 28 sarjaottelua. Kaudella 2012 Elfsborg voitti Ruotsin-mestaruuden.\n_START_SECTION_\nPSV Eindhoven\n_START_PARAGRAPH_\nTammikuussa 2013 Hiljemark siirtyi Alankomaiden p\xc3\xa4\xc3\xa4sarjassa Eredivisiess\xc3\xa4 pelaavaan PSV Eindhoveniin 2,2 miljoonan euron siirtosummalla. Hiljemark otti seurassa heti paikan pelaavasta kokoonpanosta. H\xc3\xa4n pelasi kauden 2012\xe2\x80\x932013 kev\xc3\xa4tpuoliskon aikana 11 sarjaottelua. PSV sijoittui toiseksi sek\xc3\xa4 sarjassa ett\xc3\xa4 KNVB-cupissa. Hiljemark kuului vakiokokoonpanoon my\xc3\xb6s koko kauden 2013\xe2\x80\x932014 pelaten sen aikana Eredivisiess\xc3\xa4 27 ottelua. Kaudella 2014\xe2\x80\x932015 Hiljemark oli voittamassa Alankomaiden-mestaruutta. H\xc3\xa4n pelasi kauden aikana vain 11 Eredivisie-ottelua, koska loukkaantuminen piti h\xc3\xa4net poissa kentilt\xc3\xa4 syyskuun puoliv\xc3\xa4list\xc3\xa4 tammikuun puoliv\xc3\xa4liin.\n_START_SECTION_\nPalermo\n_START_PARAGRAPH_\nHein\xc3\xa4kuussa 2015 Italian p\xc3\xa4\xc3\xa4sarjassa Serie A:ssa pelaava Palermo hankki Hiljemarkin 2,5 miljoonan euron siirtosummalla. H\xc3\xa4n nousi heti joukkueensa t\xc3\xa4rkeimpien pelaajien joukkoon pelaten kaudella 2015\xe2\x80\x932016 kaikissa 38 sarjaottelussa, joista 36:ssa h\xc3\xa4n oli avauskokoonpanossa. Hiljemark rikkoi my\xc3\xb6s yhden kauden maalienn\xc3\xa4tyksens\xc3\xa4 tehty\xc3\xa4\xc3\xa4n sarjaotteluissa nelj\xc3\xa4 maalia.\n_START_SECTION_\nMaajoukkueura\n_START_PARAGRAPH_\nRuotsin A-maajoukkueessa Hiljemark teki ensiesiintymisens\xc3\xa4 18. tammikuuta 2012 yst\xc3\xa4vyysottelussa Bahrainia vastaan. H\xc3\xa4n teki 2\xe2\x80\x930 p\xc3\xa4\xc3\xa4ttyness\xc3\xa4 ottelussa my\xc3\xb6s maalin. Ensimm\xc3\xa4isen kilpailullisen A-maaottelunsa Hiljemark pelasi 17. marraskuuta 2015, kun Ruotsi pelasi vieraissa 2\xe2\x80\x932-tasapelin Tanskaa vastaan EM-kilpailujen 2016 karsinnoissa. Hiljemark valittiin my\xc3\xb6s EM-lopputurnaukseen l\xc3\xa4htev\xc3\xa4\xc3\xa4n joukkueeseen._NEWLINE_Hiljemark oli voittamassa alle 21-vuotiaiden Euroopan-mestaruutta T\xc5\xa1ekiss\xc3\xa4 2015.'